जुलूस-ए-मोहम्मदी के दौरान भड़की भीड़ ने मचाया उत्पात, दर्जनों वाहन फूंके

रांची। झारखंड के गिरिडीह शहर में रविवार को निकाले गए एक धार्मिक जुलूस के दौरान भड़की भीड़ ने जमकर उत्पात मचाया। भीड़ ने करीब डेढ़ दर्जन वाहनों को आग के हवाले कर दिया और दुकानों में तोड़फोड़ की। भीड़ ने पास के हनुमान मंदिर पर पत्थरबाजी भी की, जिसमें करीब आधे दर्जन लोग घायल हो गए। घटना के बाद शहर में धारा 144 लागू कर दी गई है। अतिरिक्त सुरक्षा बलों को तैनात कर दिया गया है। स्थिति तनावपूर्ण लेकिन नियंत्रण में है। भीड़ क्यों भड़की, इस बारे में अभी कोई जानकारी नहीं मिल सकी है। हालांकि, स्थानीय लोगों का आरोप है कि घटना पूर्व नियोजित थी। उनका कहना है कि जुलूस में शामिल लोग भड़काऊ नारे लगा रहे थे, जिस वजह से झड़प शुरू हुई।



इस्लाम के संस्थापक हजरत मोहम्मद साहब के जन्म दिवस पर शहर के गिरिडीह-टुंडी रोड पर जुलूस-ए-मोहमदी का आयोजन किया गया था। इसमें शामिल लोग अचानक उग्र हो उठे और वाहनों में आग लगाने लगे व तोड़फोड़ शुरू कर दी। उपद्रवियों ने एक यात्री बस, दो ट्रक, एक बोलेरो, एक कार और 15-16 बाइकों को आग के हवाले कर दिया। करीब एक किलोमीटर का इलाका दोपहर एक बजे तक उपद्रवियों के कब्जे में रहा। सूचना पाकर जब पुलिस बल पहुंचा तो उपद्रवी मौके से भाग गए। पुलिस दोषियों की पहचान करने में जुटी है। शहर में धारा 144 लागू कर दी गई है।

पुलिस ने किया लाठीचार्ज

शहर में तैनात पुलिस जवानों द्वारा कई स्थानों से लाठीचार्ज करने और अश्रु गैस के गोले छोड़े जाने की खबर है। संवेदनशील जगहों पर लगातार गश्ती जारी है। खुद एसपी क्रांति कुमार गड़िदेशी और एलडीओ जुल्फिकार अली घटना वाले इलाके में डटे हुए हैं।